આમ તો મારું બાળપણ ધૂળમાં વીત્યું હતું. ‘જબ મૈં છોટા બચ્ચા થા, કચ્ચી સડક કહેલાતા થા.’ કાચી ઉંમરમાં હું કાચો રસ્તો હતો, ધૂળથી રગદોળાયેલો, કાદવકીચડથી ખરડાયેલો, પણ જતે દિવસે લોકોને એવું લાગ્યું કે આનામાં ‘પાકટતા’ લાવવી જોઈએ એટલે મારા પર આવરોજાવરો વધતાં, મારી જરૂરિયાત વધતાં મને ‘કાચા કામના’માંથી ‘પાકા કામના’ રસ્તામાં ‘કન્વર્ટ’ કરવાનું નક્કી થયું. મારું નિર્માણ થતાં પહેલાં મારા માટેની ફાઇલોનું નિર્માણ થયું. જેમાં મને બનાવવા માટેના અંદાજિત ખર્ચનો ‘અડસટ્ટો’ લગાવવામાં આવ્યો. પછી એમાં મને બાંધનારા અને મને બાંધવા માટેની પરવાનગી આપનારાઓ વચ્ચે ‘ભાગબટાઈ’નું ધોરણ નક્કી થયું. આમ તો બજારમાં સડક નિર્માણ માટે સાઠ-ચાલીસનો રેશિયો ચાલે છે. યાને કી પરમિશન આપનારાના સાઠ અને બાંધનારાના ચાલીસ એવો વણલખ્યો નિયમ પસાર થયેલો છે.